大正新修大藏經第 25 冊 No. 1518 佛母般若波羅蜜多圓集要義論


　　No. 1518 [cf. No. 1517]

　　佛母般若波羅蜜多圓集要義論

　　大域龍菩薩造

　　西天譯經三藏朝奉大夫試光祿卿傳法大師賜紫臣施護等奉　詔譯

　　歸命妙吉祥童真菩薩摩訶薩等。

　般若等成就　　無二智如來
　彼中義相應　　彼聲教道二
　依止及作用　　事業同起修
　分別相及罪　　稱讚如次說
　具信以為體　　師資互證說
　說時說處等　　得自量成就
　說法者應知　　世間時處二
　說者有同證　　然後得如量
　一切如是集　　我聞等所說
　和合如是義　　最上三十二
　分別十六相　　空如其次第
　八千頌中說　　了異方便說
　今此八千頌　　如說義無減
　隨所樂頌略　　如是義如說
　菩薩我不見　　此說實寂默
　能受內諸事　　彼說即為空
　色及色自性　　此說亦復空
　此等外諸處　　所受分皆止
　色等相彼身　　安住及相離
　向義若彼見　　彼內即無實
　彼諸內空性　　自性亦復空
　所有識相種　　即起我悲智
　不生亦不滅　　有情此等明
　有情生死欲　　彼說即為空
　佛法不可見　　菩薩法亦然
　此等如所說　　空彼十力等
　別別所有法　　此說徧計性
　彼勝義非有　　諸法如是說
　彼我等見斷　　大士畢竟作
　而彼人無我　　佛一切處說
　一切法不生　　此所說亦然
　宣說法無我　　一切處實說
　有罪及無罪　　不增亦不減
　諸有為無為　　所有諸善止
　諸善空性中　　彼出亦無盡
　此徧計分別　　彼普攝為空
　十種心散亂　　心散亂異處
　愚不得相應　　無二智不成
　彼止息互相　　為能所對治
　於般若教中　　彼圓集所說
　若有菩薩有　　此無相分別
　散亂止息師　　說彼世俗蘊
　此八千頌等　　從初語次第
　至了畢皆止　　說無相分別
　因言不如是　　此唯說事相
　梵網等經中　　知一切如理
　菩薩我不見　　而此等廣大
　世尊此止遣　　有相分別亂
　若不見彼名　　境界行亦然
　彼蘊一切處　　皆不見菩薩
　此止遣徧計　　普攝此所說
　乘一切智因　　慧分別諸相
　般若波羅蜜　　說三種依止
　謂徧計依他　　及圓成實性
　無此等說句　　一切徧計止
　幻喻等見邊　　此說依他性
　有四種清淨　　說圓成實性
　般若波羅蜜　　佛無別異說
　十分別散亂　　對治如次說
　此三種知已　　若即若離說
　如初語圓成　　依他及徧計
　無相分別色　　彼散亂止遣
　彼佛亦菩提　　不見說者等
　至了畢此知　　止遣徧計性
　自性空彼色　　俱相何所有
　此別異語中　　了知已彼止
　此不空故空　　如是語所說
　諸譭謗分別　　一切說皆止
　如幻亦然佛　　彼如夢亦然
　如是如次知　　智語邊決定
　諸同等所作　　此說佛如幻
　幻喻等言等　　此說依他性
　若諸異生智　　彼自性清淨
　故說彼佛言　　菩薩亦如佛
　自性自色覆　　彼無明因作
　如幻別異現　　果如夢棄捨
　無二別異說　　果等定譭謗
　譭謗諸分別　　彼譭謗此說
　色空非和合　　彼互相違礙
　無色無空名　　色相自和合
　此一性分別　　對治種種性
　空不異彼色　　彼空何所有
　此無實所現　　彼無明所起
　此無實能表　　彼說無明故
　此如是說色　　般若波羅蜜
　無二二如是　　二分別對治
　如理言淨性　　亦然不可得
　性無性違等　　種種性定見
　說此色唯名　　真實無自性
　彼自性分別　　容受即當止
　色及色自性　　空如先所說
　彼自性俱相　　分別此止遣
　不生不滅等　　所有諸法觀
　佛言若散異　　彼差別分別
　虛假名言等　　彼法若分別
　聲義二非合　　彼非自性意
　般若波羅蜜　　佛菩薩亦然
　此所說唯名　　離實義分別
　所有聲義止　　此非事止遣
　如是餘亦知　　語中義決定
　此無所得正　　一切名實知
　如義性如是　　不止遣彼聲
　須菩提二離　　聲聲義如是
　菩薩無有名　　我見此有說
　般若波羅蜜　　語無決定生
　伺察唯智者　　此義微妙慧
　相續義除遣　　若別義分別
　般若波羅蜜　　彼言說如響
　總略如是義　　般若等依止
　如是義循環　　復別義依止
　般若波羅蜜　　正攝八千頌
　彼所得福蘊　　皆從般若生

　　佛母般若波羅蜜多圓集要義論
